erhwenkuo/poetry-chinese-zhtw huggingface dataset:
漁父詞・漁父
作者：蒲壽宬（宋）

野纜閒移石筍江。旁人爭看老眉龐。鋪月席，展風窗。飛來何處白鷗雙。
漁父詞・漁父
作者：蒲壽宬（宋）

葭荻橫披眾木東。浪花如雪晚來風。雲母幌，水晶宮。蓮花一葉白頭翁。
漁父詞・漁父
作者：蒲壽宬（宋）

飄忽狂風一霎間。長魚吹浪勢如山。牢繫纜，蓼花灣。白鷗沙上伴人閒。
漁父詞・漁父
作者：蒲壽宬（宋）

清曉朦朧古渡頭。煙中人語櫓聲柔。雲五色，蜃成樓。雞鳴日出似羅浮。
漁父詞・漁父
作者：蒲壽宬（宋）

搔首推篷曉色新。雪花飄瞥大江濱。漁父醉，不收緡。白髭紅頰玉為人。
漁父詞・漁父
作者：蒲壽宬（宋）

明月愁人夜未央。篷窗如畫水浪浪。何處笛，起淒涼。梅花噴作一天霜。
漁父詞・漁父
作者：蒲壽宬（宋）

白首漁郎不解愁。長歌箕踞亦風流。江上事，寄蜉蝣。靈均那更恨悠悠。
漁父詞・漁父
作者：蒲壽宬（宋）

琉璃為地水精天。一葉漁舟浪滿顛。風肅肅，露娟娟。家在蘆花何處邊。
漁父詞・漁父
作者：蒲壽宬（宋）

江上浪花飛灑天。拍階鞺鞳屋如船。月不夜，水無邊。何處笛聲人未眠。
漁父詞・漁父
作者：蒲壽宬（宋）

遠入茫茫無盡邊。漁舟來往似行天。敧枕看，不成眠。誰識人間太乙仙。
漁父詞・漁父
作者：蒲壽宬（宋）

白水塘邊白鷺飛。龍湫山下鯽魚肥。敧雨笠，著雲衣。玄真不見又空歸。
漁父詞・漁父
作者：蒲壽宬（宋）

巖下無心雲自飛。塘邊足雨水初肥。龜曳尾，綠毛衣。荷盤無數爾安歸。
乃詞
作者：蒲壽宬（宋）

白頭翁。白頭翁。江海為田魚作糧。相逢只可喚劉四，不受人呼劉四郎。
喜遷鶯
作者：吳龍翰（宋）

微雨後，落花天。嬌態病懨懨。怕人猜著是相思，成日不開簾。寶釵橫，蟬鬢亂。院宇待人歸盡。緩移蓮步玉闌前。纖手掐花鈿。
摸魚兒
作者：朱嗣發（宋）

對西風、鬢搖煙碧，參差前事流水。紫絲羅帶鴛鴦結，的的鏡盟釵誓。渾不記、漫手織迴文，幾度欲心碎。安花著蒂。奈雨覆雲翻，情寬分窄，石上玉簪脆。朱樓外。愁壓空雲欲墜。月痕猶照無寐。陰晴也只隨天意。枉了玉消香碎。君且醉。君不見、長門青草春風淚。一時左計。悔不早荊釵，暮天修竹，頭白倚寒翠。
更漏子
作者：陳達叟（宋）

妾倚門，君上馬。殘月曉星猶掛。眉黛斂，淚珠凝。別離多少情。翠翹橫，雲鬢亂。復入綺衾猶暖。人獨自，枕成雙。爭教不斷腸。
菩薩蠻
作者：陳達叟（宋）

舉頭忽見衡陽雁。千聲萬字情何限。叵耐薄情夫。一行書也無。泣歸香閣恨。和淚掩紅粉。待雁卻回時。也無書寄伊。
齊天樂
作者：文天祥（宋）

南樓月轉銀河曙，玉簫又吹梅早。鸚鵡沙晴，葡萄水暖，一縷燕香清嫋。瑤池春透。想桃露霏霞，菊波沁曉。袍錦風流，御仙花帶瑞虹繞。玉關人正未老。喚磯頭黃鶴，岸巾談笑。劍拂淮清，槊橫楚黛，雨洗一川菸草。印黃似鬥。看半硯薔薇，滿鞍楊柳。沙路歸來，金貂蟬翼小。
齊天樂
作者：文天祥（宋）

夜來早得東風信，瀟湘一川新綠，柳色含晴，梅心沁暖，春淺千花如束。銀蟬乍浴。正沙雁將還，海鰲初矗。雲擁旌旗，笑聲人在畫闌曲。星虹瑤樹縹緲，佩環鳴碧落，瑞籠華屋。露耿銅虯，冰翻鐵馬，簾幕光搖金粟。遲遲倚竹。更為把瑤尊，滿斟醽醁。回首宮蓮，夜深歸院燭。
酹江月・念奴嬌
作者：文天祥（宋）

廬山依舊，淒涼處、無限江南風物。空翠晴嵐浮汗漫，還障天東半壁。雁過孤峰，猿歸危嶂，風急波翻雪。乾坤未老，地靈尚有人傑。堪嗟漂泊孤舟，河傾鬥落，客夢催明發。南浦閒雲連草樹，回首旌旗明滅。三十年來，十年一過，空有星星發。夜深愁聽，胡笳吹徹寒月。
酹江月・念奴嬌
作者：文天祥（宋）

水天空闊，恨東風不借、世間英物。蜀鳥吳花殘照裡，忍見荒城頹壁。銅雀春情，金人秋淚，此恨憑誰雪。堂堂劍氣，鬥牛空認奇傑。那信江海餘生，南行萬里，屬扁舟齊發。正為鷗盟留醉眼，細看濤聲雲滅。睨柱吞嬴，回旗走懿，千古衝冠發。伴人無寐。秦淮應是孤月。
酹江月・念奴嬌
作者：文天祥（宋）

乾坤能大，算蛟龍、元不是池中物。風雨牢愁無著處，那更寒蟲四壁。橫槊題詩，登樓作賦，萬事空中雪。江流如此，方來還有英傑。堪笑一葉漂零，重來淮水，正涼風新發。鏡裡朱顏都變盡，只有丹心難滅。去去龍沙，江山回首，一線青如發。故人應念，杜鵑枝上殘月。
滿江紅
作者：文天祥（宋）

燕子樓中，又捱過、幾番秋色。相思處、青年如夢，乘鸞仙闕。肌玉暗消衣帶緩，淚珠斜透花鈿側。最無端、蕉影上窗紗，青燈歇。曲池合，高臺滅。人間事，何堪說。向南陽阡上，滿襟清血。世態便如翻覆雨，妾身元是分明月。笑樂昌、一段好風流，菱花缺。
滿江紅
作者：文天祥（宋）

試問琵琶，胡沙外、怎生風色。最苦是、姚黃一朵，移根仙闕。王母歡闌瓊宴罷，仙人淚滿金盤側。聽行宮、半夜雨淋鈴，聲聲歇。彩雲散，香塵滅。銅駝恨，那堪說。想男兒慷慨，嚼穿齦血。回首昭陽離落日，傷心銅雀迎秋月。算妾身、不願似天家，金甌缺。
沁園春
作者：文天祥（宋）

為子死孝，為臣死忠，死又何妨。自光嶽氣分，士無全節，君臣義缺，誰負剛腸。罵賊睢陽，愛君許遠，留得聲名萬古香。後來者，無二公之操，百鍊之鋼。人生翕欻雲亡。好烈烈轟轟做一場。使當時賣國，甘心降虜，受人唾罵，安得留芳。古廟幽沈，儀容儼雅，枯木寒鴉幾夕陽。郵亭下，有奸雄過此，仔細思量。
念奴嬌
作者：鄧剡（宋）

水天空闊，恨東風不惜、世間英物。蜀鳥吳花殘照裡，忍見荒城頹壁。銅雀春情，金人秋淚，此恨憑誰雪。堂堂劍氣，鬥牛空認奇傑。那信江海餘生，南行萬里，不放扁舟發。正為鷗盟留醉眼，細看濤聲雲滅。睨柱吞嬴，回旗走懿，千古衝冠發。伴人無寐，秦淮應是孤月。
滿江紅
作者：鄧剡（宋）

王母仙桃，親曾醉、九重春色。誰通道、鹿銜花去，浪翻鰲闕。眉鎖嬌娥山宛轉，髻梳墮馬雲敧側。恨風沙、吹透漢宮衣，餘香歇。霓裳散，庭花滅。昭陽燕，應難說。想春深銅雀，夢殘啼血。空有琵琶傳出塞，更無環佩鳴歸月。又爭知、有客夜悲歌，壺敲缺。
浪淘沙
作者：鄧剡（宋）

疏雨洗天晴。枕簟涼生。井梧一葉做秋聲。誰念客身輕似葉，千里飄零。夢斷古臺城。月淡潮平。便攜酒訪新亭。不見當時王謝宅，菸草青青。
唐多令
作者：鄧剡（宋）

雨過水明霞。潮回岸帶沙。葉聲寒、飛透窗紗。堪恨西風吹世換，更吹我、落天涯。寂寞古豪華。烏衣日又斜。說興亡、燕入誰家。惟有南來無數雁，和明月、宿蘆花。
燭影搖紅
作者：鄧剡（宋）

郢雪歌高，天教鶴子參鳴和。薰風旌節瑞華□，光動垂弧左。早是煙樓撞破。更明珠、重添一顆。鏡容中夜，摩頂欣然，石麟天墮。未羨眉山，兩峰兒子中峰我。推賢世世珥金貂，何況陰功大。欲寫弄獐書賀。愧無功、難消玉果。摩挲老眼，曾識英雄，試啼則個。
霜天曉角
作者：鄧剡（宋）

蠻煙塞雪。天老梅花骨。還著錦衣遊戲，清江上、管風月。木蘭歸海北。竹梧侵戶碧。三十六峰蒼玉，駕白鹿、友仙客。
木蘭花慢
作者：鄧剡（宋）

步涼颸綠野，□鍾鼓、□園林。有騎竹更生，扶藜未老，歌舞堂陰。金鞭半橫玉帶，燁神人、風度五雲深。大耐自應鶴骨，活人總是天心。壽蒲香晚尚堪斟。梧竹對瀟森。早問道燕城，衣裁繡袞，臺築黃金。天瓢正消幾滴，化中原、焦土作甘霖。卻伴赤松未晚，碧桃花下橫琴。
摸魚兒
作者：鄧剡（宋）

問廬陵、米作何價。棠陰又綠今夏。活人手段依然在，獨樂園中司馬。初度也。算幾處篝香，手額你多謝。風亭月榭。盡隱橘觀棋，折荷筒酒，花竹秀而野。階庭樹，滿目魚魚雅雅。千金難買清暇。紛紛徵榷塵如夢，誰有似公閒者。天怎舍。趁綠鬢朱顏，須入凌煙畫。海天不夜。管歲歲安期，採蒲為壽，高宴碧桃下。
促拍醜奴兒
作者：鄧剡（宋）

睡起怯春寒。海棠花、開未開間。莫言春色三分二，朱顏綠鬢，栽花種竹，誰似君閒。侯印舊家氈。早天邊、飛詔催還。從今歲歲稱觴處，人如玉雪，花如錦繡，福壽如山。
八聲甘州
作者：鄧剡（宋）

笑釵符、恰正帶宜男。還將壽花簪。早風薰竹醉，松涼鶴健，午坐存庵。三十六峰玉立，隔塵聽玄談。何似人難老，三十才三。聞得天邊好語，第一流人物，偏重江南。滿玻璃春綠，十載愛棠甘。青青鬢、盡堪圖畫，趁紫巖、年紀作樞參。卻歸宴、瑤池未晚，荷日紅酣。
好事近
作者：鄧剡（宋）

桃臉破初寒，笑問劉郎前度。為說正元朝上，縹緲午橋午。百年方半日來多，且醉且吟去。須信劍南萬首，勝侯封千戶。
摸魚兒
作者：鄧剡（宋）

笑平生、布帆無恙，堂堂穩送君去。江聲悲壯崖殷血，曾是英雄行處。今亦古。甚一點東風，天不周郎與。城幡夜豎。幾銅爵春殘，戰沙秋冷，華髮遽如許。東坡老，千載風流兩賦。餘音不絕如縷。臨皋一笑三生夢，還認岷峨鄉語。揮玉麈。盡不礙燈前，痛飲簷花雨。雪堂在否。管駕鶴歸來，為君細賞，蝴蝶上階句。
疏影
作者：鄧剡（宋）

瑤尊蘸翠。短長亭送別，風戀晴袂。臘樹迎春，一路清寒，能消幾日羈思。霜華不惜陽關柳，悄莫系、行人嘶騎。對梅花、一笑分攜，勝約別來相寄。人物仙蓬妙韻，瑞鸞斂迅翼，聊憩香枳。見說使君，好語先傳，付與芙蓉清致。客來欲問荊州事，但細語、岳陽樓記。夢故人、剪燭西窗，已隔洞庭煙水。
賀新郎
作者：劉鑑（宋）

曾作鶯遷賀。道玉皇、久敕薇垣，分君星顆。只待好年好時日，約束東風吹墮。到今日、看來真個。恰好丁年翁七十，五雲間、太乙吹藜火。青一點，杉溪左。太翁陰隲天來大。後隆山、層一層高，層層突過。簪紱蟬聯孫又子，眼裡人家誰那。算只有、臞翁恁麼。孫陸機雲翁衛武，便履聲、氈復尚書坐。拚幾許，犀錢果。
滿江紅
作者：劉鑑（宋）

嫋嫋春幡，恰十日、又逢元夕。人正在、景清堂上，金樽娛客。蠟炬紅搖花外竹，寶香情透梅邊石。聽兒童、父老說青原，東風國。平易政，人皆悅。真實念，天知得。想旌旗一路，又添春色。滿眼變成金色界，舉頭身近瓊樓月。問明年、何處著鰲山，蓬萊北。
滿江紅
作者：翁（宋）

禱雨文昌，只全靠、心香一瓣。才信宿，沛然膏澤，來從方寸。早稻含風香旖旎，晚秧飽水青蔥茜。問螺江、恰見線來流，今平岸。君作事，看天面。天有眼，從君願。信瑞蓮芝草，幾曾虛獻。此雨千金無買處，豐年飽吃君侯飯。管釀成、春酒上公堂，人人獻。
糖多令・唐多令
作者：王洧（宋）

雁蕩接台山。秋來最好看。壽星明、高現雲端。八月初弦三日裡，□二老、福人間。玉節近天顏。東西兩路安。祝蒼松、節勁根蟠。相漢元勳蕭第一，留次位、著曹參。
南鄉子
作者：汪夢鬥（宋）

西北有神州。曾倚斜陽江上樓。目斷淮南山一抹，何由。載淚東風灑汴流。何事卻狂遊。直駕驢車度白溝。自古幽燕為絕塞，休愁。未是窮荒天盡頭。
朝中措
作者：汪夢鬥（宋）

人言樓觀似寥陽。巍倚太清傍。便有二京賦手，也須費力鋪張。客窗夢斷，星稀月澹，一枕淒涼。舊日春風汴水，□□多少垂楊。
人月圓
作者：汪夢鬥（宋）

尋常一樣窗前月，人只看中秋。年年今夜，爭尋詩酒，共上高樓。一奩明鏡，能圓幾度，白了人頭。良辰美景，賞心樂事，輸少年遊。
金縷曲・賀新郎
作者：汪夢鬥（宋）

滿目飛明鏡。憶年時、呼朋樓上，暢懷觴詠。圓到今宵依前好，詩酒不成佳興。身恰在、燕臺天近。一段淒涼心中事，被秋光、照破無餘蘊。卻不是，訴貧病。宮庭花草埋幽徑。想夜深，女牆還有，過來蟾影。千古詞人傷情處，舊說石城形勝。又今說、斷橋風韻。客裡蟬娟都相似，只後朝、不見潮來信。且喜得，四邊靜。
摸魚兒
作者：汪夢鬥（宋）

憶舊時、東方□郡，東原盡是佳處。梁都破了尋南渡，幾遍狐號鱔舞。君試覷。環一抹荒城，草色今如許。芳華舊地。曾一上飛雲，歌臺酒館，落日亂鴉度。吟情苦。滴盡應雄老淚。悽酸非是兒女。西湖似我西湖否。只怕不如西子。秋欲暮。要一看秋波，又自催歸計。休□浪語。待過江說與，高車駟馬，今是朝天路。
踏莎行
作者：汪夢鬥（宋）

選得官歸，黃埃滿面。難於奏賦明光殿。秋帆落日渡淮來，三杯酒濁憑誰勸。舊日佳詞，自吟一遍。綠袍不是嫦娥翦。紅樓十里古揚州，無人為把珠簾卷。
漢宮春
作者：彭元遜（宋）

十日春風，又一番調弄，怕暖愁陰。夜來風雨，搖得楊柳黃深。燻篝未斷，夢舊寒、淺醉同衾。便是聞燈見月，看花對酒驚心。攜手滿身花影，香物霏霏，露溼羅襟。笙歌行人歸去，回首沈沈。人間此夜，誤春光、一刻千金。明日問、紅巾青鳥，蒼苔自拾遺簪。
滿江紅
作者：彭元遜（宋）

翠袖餘寒，早添得、銖衣幾重。何須怪、妍華都謝，更為誰容。銜盡吳花成鹿苑，人間不恨雨和風。便一枝、流落到人家，清淚紅。山霧溼，倚熏籠。垂ぢ葉，鬢酥融。恨宮雲一朵，飛過空同。白日長閒青鳥在，楊家花落白蘋中。問故人、忍更負東風，尊酒空。
解佩環・疏影
作者：彭元遜（宋）

江空不渡，恨蘼蕪杜若，零落無數。遠道荒寒，婉娩流年，望望美人遲暮。風煙雨雪陰晴晚，更何須，春風千樹。盡孤城、落木蕭蕭，日夜江聲流去。日晏山深聞笛，恐他年流落，與子同賦。事闊心違，交淡媒勞，蔓草沾衣多露。汀洲窈窕餘醒寐，遺珮浮沈灃浦。有白鷗淡月，微波寄語，逍遙容與。
徵招
作者：彭元遜（宋）

人間無欠秋風處，偏到霜痕月杪。風雨船篷，日夜風波未了。忽潮生海立，又天闊、江清欲曉。孤迥幽深，激揚悲壯，浮沈浩渺。行路古來難，貂裘敞、匹馬關山人老。錦字未成，寒到君邊書到否。倚門回首，兒女燈前娭笑。早斟酌、萬里封侯，鏡遲霜照。
子夜歌
作者：彭元遜（宋）

視春衫、篋中半在，浥浥酒痕花露。恨桃李、如風過盡，夢裡故人成霧。臨潁美人，秦川公子，晚共何人語。對人家、花草池臺，回首故園咫尺，未成歸去。昨宵聽、危弦急管，酒醒不知何處。飄泊情多，衰遲感易，無限堪憐許。似尊前眼底，紅顏消幾寒暑。年少風流，未諳春事，追與東風賦。待他年、君老巴山，共君聽雨。
臨江仙
作者：彭元遜（宋）

紅袖烏絲失酒，金釵銀燭銷春。柳邊桃下復清晨。帽風回馬旋，扇雨拂花情。白帝空驚舊曲，陽關只夢行人。碧雲何處認芳塵。紫荊花作莢，青杏核生仁。
臨江仙
作者：彭元遜（宋）

自結床頭麈尾，角巾坐枕孤松。片雲承日過山東。起聽荷葉雨，行受芷花風。無客同羹蓴菜，有人為剝蓮蓬。東牆年少未從容。何因知我意，吹笛月明中。
瑞鷓鴣
作者：彭元遜（宋）

揹人西去一鶯啼。拍手還驚百舌飛。淺雨微寒春有思，宿妝殘酒欲忺時。鵁鶄浪起蒲茸暖，翡翠風來柳絮低。故遣蒼頭尋杏子，憑肩小語只心知。
瑞鷓鴣
作者：彭元遜（宋）

東洲遊伴寄蘭苕。人日晴時不用招。微雨來看楊柳色，故人相遇浴龍橋。愁如春水年年長，老共東風日日消。幾欲作箋無可寄，雙魚猶自等歸潮。
蝶戀花
作者：彭元遜（宋）

微雨燒香餘潤氣，新綠愔愔，乳燕相依睡。無復捲簾知客意，楊柳更欲因風起。舊夢蒼茫雲海際。強作歡娛，不覺當年似。曾笑浮花並浪蕊。如今更惜棠梨子。
蝶戀花
作者：彭元遜（宋）

日晚遊人酥粉涴。四雨亭前，面面看花坐。扇拂遊蜂青杏墮。新紅一路鞦韆過。簾外清歌簾底和。自理琵琶，不用笙簧佐。八摺香羅餘碧唾。路花點筆輕題破。
如夢令
作者：彭元遜（宋）

今夜故人獨宿。小雨梨花當屋。猶有未殘枝，輕脆不堪人觸。休觸。休觸。憔悴怕驚郎目。
菩薩蠻
作者：彭元遜（宋）

玉蛇躑躅流光卷。連珠合沓簾波遠。花動見魚行。紅裳眩欲傾。人來驚翡翠。小鴨驚還睡。兩岸綠陰生。修廊時聽鶯。
謁金門
作者：彭元遜（宋）

春一點。透得酥溫玉軟。唇暈睡花連袖染。嫣紅驚絕豔。日暮飛紅撲臉。翠被夜寒波颭。夢斷錦茵成墮靨。宮廊微月轉。
月下笛
作者：彭元遜（宋）

江上行人，竹間茅屋，下臨深窈。春風嫋嫋，翠鬟窺樹猶小。遙迎近倚，歸還願、分付橫枝未了。扁舟卻去，中流回首，驚散飛鳥。重踏新亭屐齒，耿山抱孤城，月來華表。雞聽人語，隔江相伴歌笑。壯遊歷歷，同高李、未擬詩成草草。長橋外，有醒人吹笛，並在霜曉。
六醜
作者：彭元遜（宋）

似東風老大，那復有、當時風氣。有情不收，江山身是寄。浩蕩何世。但憶臨官道，暫來不住，便出門千里。痴心指望迴風墜。扇底相逢，釵頭微綴。他家萬條千縷，解遮亭障驛，不隔江水。瓜洲曾艤，等行人歲歲。日下長秋，城烏夜起。帳廬好在春睡。共飛歸湖上，草青無地。愔愔雨、春心如膩。欲待化、豐樂樓前，青門都廢。何人念、流落無幾。點點摶作，雪綿松潤，為君裛淚。
隔浦蓮近・隔浦蓮近拍
作者：彭元遜（宋）

夜寒晴早人起。見柳知新翠。撼樹試花意。兩蜂狂救墮蕊。見著羞懶避。春都在，時節到愁地。屏間字。香痕半掏，誤期一一曾記。朱弦謾鎖，不會近番慵脆。強踏鞦韆似醉裡。扶下，眼花跕跕飛墜。
憶舊遊
作者：彭元遜（宋）

記新樓試酒，上客回車，初識能歌。幾許憐才意，覺援琴意動，授簡情多。青鸞晝下縹緲，煙霧隔輕羅。還自有人猜，素巾承汗，微影雙蛾。西陂千樹雪，欲絕世乘風，下照滄波。怪倚春憔悴，扁舟月上，草草相過。少年翰墨相誤，幽恨愧星河。誰為語伶玄，秋風並冷雙燕窠。
生查子
作者：彭元遜（宋）

痴多故惱人，妝晚翻嫌趣。只為眼波長，嗔笑嬌難觸。春心不肯深，春睡何曾足。莫待柳花飛，飛去無拘束。
玉女迎春慢・玉女迎春
作者：彭元遜（宋）

淺入新年，逢人日、拂拂淡煙無雨。葉底妖禽自語。小啄幽香還吐。東風辛苦，便怕有、踏青人誤。清明寒食，消得渡江，黃翠千縷。看臨小帖宜春，填輕暈溼，碧花生霧。為說釵頭嫋嫋，系著輕盈不住。問郎留否。似昨夜、教成鸚鵡。走馬章臺，憶得畫眉歸去。
齊天樂
作者：方衡（宋）

皇天眷佑中興烈。維嶽共生鴻碩。鎮撫精神，規恢排程，未數至言長策。中原徯望，總萬里山河，盡歸經畫。更看旋乾轉坤，煩一指麾力。胡塵頓消海岱，倚天長嘯處，兼惠南北。寶鎮還朝，聖恩如海，趁得崧高華席。星晨步峻，看丹鳳飛來，趣登樞極。□壽齊天，願齊開壽域。
聲聲慢
作者：郭居安（宋）

捷書連晝，甘灑通宵，新來喜沁堯眉。許大擔當，人間佛力須彌。年年八月八日，長記他、三月三時。平生事，想祗和天語，不遣人知。一片閒心鶴外，被乾坤系定，虹玉腰圍。閶闔雲邊，西風萬籟吹齊。歸舟更歸何處，是天教、家在蘇堤。千千歲，比周公、多個綵衣。
木蘭花慢
作者：郭居安（宋）

聽都人共語，又還是、歲逢庚。記今帖頻催，袞衣將至，繡幰先迎。笙歌六宮齊奏，到而今、猶唱賀昇平。千歲人間福本，天公著意看承。秋深。簾卷空明。問西子，最宜晴。喜新來多暇，玉醪龍炙，菊院花城。明年耳孫頭上，更君王、親點泥金。兜率摩耶住世，長看佛度眾生。
摸魚兒
作者：趙從橐（宋）

指庭前、翠雲金雨。霏霏香滿仙宇。一清透徹渾無底，秋水也無流處。君試數。此樣襟懷，頓得乾坤住。閒情半許。聽萬物氤氳，從來形色，每向靜中覷。琪花落，相接西池壽母。年年弦月時序。荷衣菊佩尋常事，分付兩山容與。天證取。此老平生，可向青天語。瑤卮緩舉。要見我何心，西湖萬頃，來去自鷗鷺。
木蘭花慢
作者：廖瑩中（宋）

請諸君著眼，來看我、福華編。記江上秋風，鯨漦漲雪，雁徼迷煙。一時幾多人物，只我公、隻手護山川。爭睹階符瑞象，又扶紅日中天。因懷下走奉櫜鞬。磨盾夜無眠。知重開宇宙，活人萬萬，合壽千千。鳧鷖太平世也，要東還、赴上是何年。消得清時鐘鼓，不妨平地神仙。
個儂
作者：廖瑩中（宋）

恨個儂無賴，賣嬌眼、春心偷擲。蒼苔花落，先印下一雙春跡。花不知名，香才聞氣，似月下箜篌，蔣山傾國。半解羅襟，蕙薰微度，鎮宿粉、棲香雙蝶。語態眠情，感多情、輕憐細閱。休問望宋牆高，窺韓路隔。尋尋覓覓。又暮雨凝碧。花徑橫煙，紅扉映月，盡一刻、千金堪值。卸襪熏籠，藏燈衣桁，任裹臂金斜，搔頭玉滑。更恨檀郎，惡憐深惜。盡顫嫋、周旋傾側。軟玉香鉤，怪無端、鳳珠微脫。多少怕曉聽鍾，瓊釵暗擘。
萬年歡
作者：丁察院（宋）

葛井丹明，西來金母，霓旌雲旆。移下瑤池，竹外一壺秋水。菊□香留宿醉。看後夜、冰輪滿桂。貂蟬映、虹玉稱觴，遂初堂上佳會。嬌孫綵衣聚戲。指明年八十，兒額先記。要比莊椿，八數更加千倍。好是皇恩錫類。許東殿、首輿扶至。君臣慶、齊侍慈顏，萬年歡對堯世。
卜算子
作者：黃右曹（宋）

清曉聽麻姑，來約西王母。共取蟠桃簇玉盤，來勸摩耶酒。王母問摩耶，此意還知否。只為曾生我佛來，更與千千壽。
水龍吟
作者：翁溪園（宋）

鎮淮樓下旌旗，晶明輝映雲山閣。宸旒倚重，折衝千里，無逾秋壑。緩帶清裘，綸巾羽扇，從容籌略。使氈裘膽破，丁寧邊吏，無生事，空沙漠。二十四橋風月，稱迷樓、卷盡簾箔。紱麟華旦，飽吟玉蕊，款簪金藥。驛騎朝馳，寶鞍齎賜，御筵宣押。更賜環促召，中書入令，作汾陽郭。
水調歌頭
作者：翁溪園（宋）

丹鶴結青士，玄鹿侍蒼官。壽仙堂下，應伴鳧舄戲萊斑。麟記當年繡紱，燕剪今朝綵勝，淑氣逐椒盤。孕毓陽和粹，獨佔一春先。平淮了，勳業盛，傲東山。中原猶待經略，趣詔鳳池還。更數堯階五莢，又上華封三祝，千載聖須賢。即拜玉枝賜，長冠紫宸班。
沁園春
作者：翁溪園（宋）

記得花筵，巧夕星河，初度女牛。更四雙蓂莢，十分桂魄，中元佳致，妝點初秋。藹藹非煙，濛濛如霧，錦水鬱蔥佳氣浮。人人道，是王孫帝胄，今日生朝。銀潢萬葉源流。見一點長庚輝絳霄。似東平為善，河間獻雅，風流醞藉，西漢諸劉。恰遇稱觴，蓬壺歌緩，滿酌蒲萄雙玉舟。椿松等算，年年醉傲，花馬金裘。
洞仙歌
作者：翁溪園（宋）

幾番梅雨，蒲風過、端陽後。細數月輪，猶待雙蓂秀。戲彩華堂宴，設帨朱門右。酌金荷，爭獻壽。蟠桃新熟，阿母齊長久。一門奮建，攀桂客、無雙手。好事來春在，杏苑聯藍綬。應繼瓊林董，卻勝燕山竇。誇盛事、真罕有。金花封誥，管取重重受。
踏莎行
作者：翁溪園（宋）

蓂莢飛雙，桂分缺二。金風已肅深秋意。萱庭戲彩恰稱觴，蕊宮仙子天台裔。鶴髮童顏，龜齡福備。孩兒書額添三字。常將機訓付兒孫，取青行擁潘輿侍。
夜行船
作者：倪君（宋）

年少疏狂今已老。筵席散、雜劇打了。生向空來，死從空去，有何喜、有何煩惱。說與無常二鬼道。福亦不作，禍亦不造。地獄閻王，天堂玉帝，看你去、那裡押到。
一翦梅
作者：楊僉判（宋）

襄樊四載弄乾戈。不見漁歌。不見樵歌。試問如今事若何。金也消磨。谷也消磨。拓枝不用舞婆娑。醜也能多。惡也能多。朱門日日買朱娥。軍事如何。民事如何。
沁園春
作者：蕭某（宋）

士籍令行，伯仲分明，逐一排連。問子孫何習，父兄何業，明經詞賦，右具如前。最是中間，娶妻某氏，試問於妻何與焉。鄉保舉，那當著押，開口論錢。祖宗立法於前。又何必更張萬萬千。算行關改會，限田放糴，生民凋瘵，膏血既朘。只有士心，僅存一脈，今又艱難最可憐。誰作俑，陳堅伯大，附勢專權。
烏夜啼
作者：趙文（宋）

院靜槐陰似水，雨餘蟬語先秋。熟殘梅子無人打，金彈滿紅溝。又送行人歸去，誰憐倦客淹留。畫船旗鼓江南岸，人倚夕陽樓。
阮郎歸
作者：趙文（宋）

冰肌玉骨淡裳衣。素雲生翠枝。一生不曉謫仙詩。雪香應自知。微雨後，禁菸時。洗妝君莫遲。東風不解惜妍姿。吹成蝴蝶飛。
阮郎歸
作者：趙文（宋）

舞紅一架欲生衣。殘英辭舊枝。雨生自唱惜春詞。行人應未知。新火後，薄羅時。君歸何太遲。鏡中失卻少年姿。年隨花共飛。
蘇幕遮
作者：趙文（宋）

綠秧平，煙樹遠，村落聲喧，鳧雁歸來晚。自倚闌干舒困眼。一架葡萄，青得池塘滿。飲先愁，吟又懶。幾許閒情，百計難消遣。客落不如歸夢短。何況啼鵑，怎不教腸斷。
側犯
作者：趙文（宋）

恨花開盡，夜深自斂胭脂顆。雨過。繞曲曲花篷錦圍裹。浮空燒蜜矩，香霧霏霏墮。無那。倚滴滴嬌紅笑相嚲。歌儔飲伴，花底圍春坐。念滿眼、少年人，誰更老於我。歲歲花時，洞門無鎖。莫負東君，酒盟詩課。
石州慢
作者：趙文（宋）

京浙塵埃，閩嶠風霜，不覺催老。封侯事付兒曹，懶把菱花頻照。明光賦筆，那知白首山中，年年管領閒花草。叩角夜漫漫，問何時能曉。堪笑。空有傳世千篇，正似病呻飢嘯。欲傲王侯，早被王侯相傲。蓋棺事定，即今老子猶龍，榮枯得喪渾難料。無酒不須愁，問黃花知道。
望海潮
作者：趙文（宋）

雲外梅陰，雨餘苔暈，嫩寒初沁羅裳。書幾凝塵，琴絲帶潤，小窗幽夢生涼。新水漲銀塘。恨王孫去後，菸草茫茫。記得湖山勝處，相對拆封黃。情箋思墨猶香。奈當時兩鬢，都是吳霜。兔穎吟苦，鸘裘解盡，何意此□遊梁。舊話不堪長。便倩薰風吹去，本地看風光。惟有青山，伴我耕釣老村莊。
大
作者：趙文（宋）

正寶香殘，重簾靜，飛鳥時驚花鐸。沈思前夢去，有當時老淚，欲彈還閣。太一宮牆，菩提寺路，誰管紛紛開落。心情渾何似，似琵琶馬上，曉寒沙漠。想箏雁頻移，釧金度瘦，素肌清削。相思無奈著。重訪舊、誰遣車生角。暗記省、劉郎前度，杜枚三生，為何人、頓乖芳約。試把菱花拭，愁來處、鬢絲先覺。念幽獨、成荒索。何日重見，錯擬揚州騎鶴，綠陰不妨細酌。
鶯啼序
作者：趙文（宋）

東風何許紅紫，又匆匆吹去。最堪惜、九十春光，一半情緒聽雨。到昨日、看花去處，如今盡是相思樹。倚斜陽脈脈，多情燕子能語。自怪情懷，近日頓懶，憶劉郎前度。斷橋外、小院重簾，那人正柳邊住。問章臺、青青在否。芳信隔、□魂無據。想行人，折盡柔條，滾愁成絮。閒將杯酒，苦勸羲和，攬轡更少駐。怎忍把、芳菲容易委路。春還倒轉歸來，為君起舞。寸腸萬恨，何人共說，十年暗灑銅仙淚，是當時、滴滴金盤露。思量萬事成空，只有初心，英英未化為土。浮生似客，春不憐人，人更憐春暮。君不見、青樓朱閣，舞女歌童，零落山丘，便房幽戶。長門詞賦，沈香樂府，悠悠誰是知音者，且綠陰多處修花譜。殷勤更倩啼鶯，傳語風光，後期莫誤。
鶯啼序
作者：趙文（宋）

秋風又吹華髮，怪流光暗度。最可恨、木落山空，故國芳草何處。看前古、興亡墮淚，誰知歷歷今如古。聽吳兒唱徹，庭花又翻新譜。腸斷江南，庾信最苦，有何人共賦。天又遠，雲海茫茫，鱗鴻似夢無據。怨東風、不如人意，珠履散、寶釵何許。想故人、月下沈吟，此時難訴。吾生已矣，如此江山，又何懷故宇。不恨賦歸遲，歸計大誤。當時只合雲龍，飄飄平楚。男兒死耳，嚶嚶暱暱，丁寧賣履分香事，又何如、化作胥潮去。東君豈是無能，成敗歸來，手種瓜圃。膏殘夜久，月落山寒，相對耿無語。恨前此、燕丹計早，荊慶才疏，易水衣冠，總成塵土。鬥雞走狗，呼盧蹴鞠，平生把臂江湖舊，約何時、共話連床雨。王孫招不歸來，自採黃花，醉扶山路。
綺寮怨
作者：趙文（宋）

絳闕珠宮何處，碧梧雙鳳吟。為底事、一落人間，輕題破、隱韻天音。當時點雲滴雨，匆匆處、誤墨沾素襟。算人間、最苦多情，爭知道、天上情更深。世事似晴又陰。羅褥甲帳，回頭一夢難尋。虎嘯ㄛ嶔，護遺蹟、尚如今。斜陽落花流水，吹紫宇、澹成林。霜空月明，天風響、環佩飛翠禽。
疏影
作者：趙文（宋）

寒泉濺雪，有環佩隱隱，飛度霜月。易水風寒，壯士悲歌，關山萬里離別。楊花浩蕩晴空轉，又化作、雲鴻霜鶻。耿石壕，夜久無言寂歷，如聞幽咽。雲谷山人老矣，江空又歲晚，相對愁絕。玉立長身，自是胎仙，舞我黃庭三疊。人間只慣丁當字，妙處在、一聲清拙。待明朝、試拂菱花，老我一簪華髮。
瑞鶴仙
作者：趙文（宋）

綠楊深似雨。西湖上、舊日情絲恨縷。風流似張緒。羨春風依舊，年年眉嫵。宮腰楚楚。倚畫闌、曾鬥妙舞。想而今似我，零落天涯，卻悔相妒。痛絕長秋去後，楊白花飛，舊腔難譜。年年暗度。淒涼事，不堪訴。記菩提寺路，段家橋水，何時重到夢處。況柔條老去，爭奈系春不住。
法駕導引
作者：趙文（宋）

雲漠漠，雲漠漠，雲擁紫皇家。巖上神仙無一事，幅巾臨水看桃花。點點是丹砂。
法駕導引
作者：趙文（宋）

山中好，山中好，長日養嬰兒。午夜獨行金闕路，晴窗自寫綠章詞。閒有鶴相隨。
法駕導引
作者：趙文（宋）

公度我，公度我，我是漢銅仙。惜我玉龍為觳觫，為公鋤雨種芝田。留眼看千年。
八聲甘州
作者：趙文（宋）

是去年、春草又悽悽，塵生縷金衣。悵朱顏為土，白楊堪柱，燕子誰依。謾說漫漫六合，無地著相思。遼鶴歸來後，城亦全非。更有延平一劍，向風雷半夜，何處尋伊。怪天天何物，堪作玉彈棋。到年年、無腸堪斷，向清明、獨自掩荊扉。何況又、禽聲杜宇，花事酴醿。
塞翁吟
作者：趙文（宋）

又海棠開後，樓上倍覺春寒。綠葉潤，雨初乾。愛遠樹團團。當時剩買名花種，那信付與誰看。十載事，土花漫。但青得闌干。悲歡。思人世、真如一夢，留不住、城頭日殘。看眼底、西湖過了，又還見、趙舞燕歌，抹粉塗丹。憑君更酌，後日重來，直是晴難。
鳳凰臺上憶吹簫
作者：趙文（宋）

白玉磋成，香羅捻就，為誰特地團團。羨司花神女，有此清閒。疑是弓靴蹴鞠，剛一踢、誤掛花間。方通道，酴醿失色，玉蕊無言。憑闌。幾回淡月，怪天上冰輪，移下塵寰。奈堪同玉手，難插雲鬟。人道轉官球也，春去也，欲轉何官。聊寄與、詩人案頭，冰雪相看。
玉燭新
作者：趙文（宋）

梅花新霽後。正錦樣華堂，一時裝就。洞房花燭深深處，慢轉銅壺銀漏。新妝未了。奈浩蕩、春心相侯。香篆裡、簇簇笙歌，微寒半侵羅袖。侵晨淺捧蘭湯，問堂上萱花，夜來安否。功名漫鬥。漫贏得、萬里相思清瘦。藍袍俊秀。便勝卻、登科龍首。春晝永、簾幕重重，簫聲緩奏。
花犯
作者：趙文（宋）

繡簾深，劉郎一笑，風流勝前度。戟香門戶。還別有祥雲，簷外飛舞。洞底燭下應低語。晨妝須帶曙。待獻了、堂前羅襪，雙雙交祝付。從前茜桃與楊枝，如今便、合遜梅花為主。行樂處。西溪上、柳汀花嶼。封侯事、看人漫苦。誰能向、黃河風雪路。且對取、錦屏金幕，雙蛾新樣嫵。
氐州第一
作者：趙文（宋）

風雨山城，天意欲雪，梅花照影清峭。彩燕飛春，祥麟祓旦，當日文星高照。天地無情，向十載、風埃吹老。蓋世科名，經邦事業，白衣蒼狗。不是貪名求分表。漫獵較、逢場一笑。野外朝儀，城中馬隊，且暫淹才調。為斯文爭一脈，斯文在、乾坤未了。爛醉金尊，夜何其，東方漸曉。
鶯啼序
作者：趙文（宋）

初荷一番濯雨，錦雲紅尚卷。隘華屋、賦客吟仙，候望南極天遠。還報道、飄然紫氣，山奇水勝都行遍。卻歸來領客，水晶庭院開宴。窗戶青紅，正似京洛，按笙歌一片。似別有、金屋佳人，桃根桃葉清婉。倚薰風、虯鬚正綠，人似玉手挼紈扇。算風流，只有蓬瀛，畫圖曾見。誰知老子，正自蕭然，於此興頗淺。只擬問、金砂玉蕊，兔髓烏肝，偃月爐中，七還九轉。今來古往，悠悠史傳，神仙本是英雄做，笑英雄、到此多留戀。看看破曉耕龍，跨海騎鯨，千年依舊丹臉。便教乞與，萬里封侯，奈朔風如箭。又何似、廣山一任，種竹栽花，棋局思量，墨池揮染。天還記得，生賢初意，乾坤正要人撐拄，便公能安穩天寧肯。待看佐漢功成，伴赤松遊，恁時未晚。
最高樓
作者：趙文（宋）

春小小，和氣滿仙家。喜漸近春華。綵衣明媚人如玉，金盃瀲灩酒成霞。壽詩翁，翁飲少，更添些。便萬里傳宣誰不羨。便萬里封侯誰不願。適意處，退為佳。田園儘可淵明慄，弓刀何似邵平瓜。但年年，清淺水，看梅花。
臨江仙
作者：趙文（宋）

如此中山如此酒，何須更覓蓬瀛。江湖歷□記平生。詩囊都束起，只好說丹經。家事付他兒輩，功名留待諸孫。維摩法喜鬢青青。日長深院裡，時聽讀書聲。
臨江仙
作者：趙文（宋）

恰好菊花前二日，壽星高照秋天。堂前王母鬢方玄。懷中嬌鳳小，已解祝公年。如此生涯如此屋，看看海亦成田。閒中多把酒杯傳。長生無別訣，放下有神仙。
洞仙歌
作者：趙文（宋）

千年鷺渚，持作須翁酒。剩有兒孫上翁壽。向玉和堂前，樽俎從容，笑此處，慣著絲綸大手。金丹曾熟未，熟得金丹，頭上安頭甚時了。便踢翻爐鼎，拋卻蒲團，直恁俊鶻梢空時候。但喚取、心齋老門生，向城北城南，傍花隨柳。
塞翁吟
作者：趙文（宋）

坐對梅花笑，還記初度年時。名利事，總成非。漫老矣何為。吳山夜月閩山霧，回首鬢影如絲。懶更問，鬥牛箕。強憑醉成詩。閒思。嗟飄泊，浮雲飛絮，曾跌蕩、春風柘枝。便萬里、金臺築就，已長分採藥龐公，誓墓羲之。百年正爾，一笑尊前，兒女牽衣。
八聲甘州
作者：趙文（宋）

記年時、快馬上青雲，而今袞衣還。問公歸何有，春風萬斛，散滿人間。聞道金鑾召對，風采動朝班。宰相從來有，幾個朱顏。梅雨槐風清潤，正臺星一點，光照龍灣。赴經綸餘暇，按行紫芝山。念江南、民生何似，把囊封、奏上九重關。須通道，濟時功行，便是仙丹。
木蘭花慢
作者：趙文（宋）

鷺州江上水，望南浦、送將歸。想陌上兒童，尊前父老，口口能碑。家聲一琴一鶴，甚和他、琴鶴也無之。城市貔貅晝靜，泮宮芹藻春遲。與公南北兩天涯，渺再見何時。記樓月歌殘，碧雲句好，盡是相思。江南燒痕未補，倩春歸、說與上天知。早晚洪鈞一轉，東風先到寒枝。
掃花遊・掃地遊
作者：趙文（宋）

結廬勝境，似舊日曾遊，玉蓮佳處。萬花織組。愛迴廊宛轉，楚腰束素。度密穿青，上有燕支萬樹。探梅去。正竹外一枝，春意如許。奇絕盤谷序。更碧皺沿堤，綺霏承宇。柳橋花塢。問何人解有，玉蘭能賦。老子婆娑，長與春風作主。綵衣舞。看人間、落花飛絮。
八聲甘州
作者：趙功可（宋）

渺平沙、莽莽海風吹，一寒氣崔嵬。耿長天欲壓，河流不動，雲溼如灰。帝敕冰花剪刻，飛瑞上燕臺。馬上行人笑，萬玉堆豗。滉漾天銜晴晝，料酒樓歌館，都是春回。喜豐年有象，賀表四方來。仗下貂裘茸帽，擁千宮、齊上紫金盃。明朝起，江南驛史，來進宮梅。
氐州第一
作者：趙功可（宋）

楊柳樓深，推夢乍起，前山一片愁雨。嫩綠成雲，飛紅欲雪，天亦留春不住。借問東風，甚飄泊、天涯何許。可惜風流，三生杜枚，少年張緒。陌上差差攜手去。怕行到、歌臺舊處。落日啼鵑，斷煙荒草，吟不成誰語。聽西河、人唱罷，何堪把、江南重賦。敲碎瓊壺，又前村、數聲鐘鼓。
曲遊春
作者：趙功可（宋）

千樹玲瓏罩，正蒲風微過，梅雨新霽。客裡幽窗，算無春可到，和愁都閉。萬種人生計。應不似、午天閒睡。起來踏碎松陰，蕭蕭欲動疑水。借問歸舟歸未。望柳色煙光，何處明媚。抖擻人間，除離情別恨，乾坤餘幾。一笑晴鳧起。酒醒後、闌干獨倚。時見雙燕飛來，斜陽滿地。
聲聲慢
作者：趙功可（宋）

情痴倦極，天闊歸遲，吟魂無力隨風。月落牆陰，一屏睡睫濛濛。邯鄲平生難記，記花前、猶醉金鍾。留連處，忽一聲山外，吹度晴鍾。覺來重重追憶，似游塵飛去，那拾遺蹤。寄謝芳卿，向來曾主芙蓉。人間興亡萬感，看千年、與夢皆空。披衣起，倚闌干、人在笑中。
桂枝香
作者：趙功可（宋）

曉天涼露。天上玉簫吹，飛聲如雨。金闕高寒，閒卻一庭梅雨。漫漫八表塵埃夢，把文章、洗空千古。精神一似，風裳水佩，蘭皋蘅浦。看萬里、跳龍躍虎。甚花嬌英氣，劍清塵嫵。憔悴江南，應念小窗貧女。朱樓十二春無際，倚蒼寒、青袖如故。茶香酒熟，月明風細，試教歌舞。
綺寮怨
作者：趙功可（宋）

忽忽東風又老，冷雲吹晚陰。疏簾下、茶鼎孤煙，斷橋外、梅豆千林。江南庾郎憔悴，睡未醒、病酒愁怎禁。倚闌干、一扇涼風，看平地、落花如雪深。千曲囊中古琴。平泉金谷，不堪舊事重尋。當日登臨。都化作、夢銷沈。元龍丘墳無恙，誰喚起，共論心。哀歌怨吟。問何似、啼鳥枝上音。
柳梢青
作者：趙功可（宋）

一健如仙，東湖煙柳，坐擁吟翁。幾許功名，百年身世，相見匆匆。別來三度秋風。怕看見、雲間過鴻。酒醒燈寒，更殘月落，吾美樓中。
柳梢青
作者：趙功可（宋）

客裡淒涼，桐花滿地，杜宇深山。幸自君來，誰教春去，剪剪輕寒。愁懷無語相看。謾寫入、徽弦自彈。小院黃昏，前村風雨，莫倚闌干。
滿江紅
作者：汪宗臣（宋）

檢點春光，陰雨過、三分之一。從頭數、元宵燈夕，都無晴日。不礙郊原肥草綠，但漫丘壑沈雲黑。那東君、忒煞沒綱維，春無力。燕忙甚，泥渾溼。蜂愁甚，脾無蜜。更兩旬又是，梨花寒食。蔫紅殷桃吾不較，豈堪浸爛東疇麥。望前村、白鷺襯霞紅，探晴色。
蝶戀花
作者：汪宗臣（宋）

年去年來來去早。怪底不來，庭院春光老。知過誰家翻別調。家家望斷飛蹤窅。千里瀟湘煙渺渺。不記雕樑，舊日恩多少。匝近清明簷外叫。故巢猶在朱簷曉。
酹江月・念奴嬌
作者：汪宗臣（宋）

白蛇宵斷，逐鹿人、交趁罾魚群起。赤幟雄張軍縞素，龍種天生大器。堪鄙猴冠，自為狼藉，楚帳多塵壘。膽寒垓下，一鞭東竄休矣。亭長空艤扁舟，范增群輩，盡塗脂流髓。望斷秦關無限恨，羞面江東山水。購首千金，若為名利，黯黯斜陽裡。石爐灰冷，美人魂落煙翠。
水調歌頭
作者：汪宗臣（宋）

候應黃鍾動，吹出百葭灰。五雲重壓頭上，潛蟄地中雷。莫道希聲妙寂，嶰竹雄鳴合鳳，九寸律初裁。欲識天心處，請問學顏回。冷中溫，窮時達，信然哉。彩雲山外如畫，送上筆尖來。一氣先通關竅，萬物旋生頭角，誰合又誰開。官路春光早，簫落數枝梅。
湘靈瑟
作者：劉壎（宋）

酸風泠泠。哀笳吹數聲。碎雨冥冥。泣瑤英。花心路，芙蓉城。相思幾回魂驚。腸斷墳草青。
醉思仙
作者：劉壎（宋）

瓊樓幾間。瑤徽幾彈。覓花聲繞回闌。悄微聞佩環。簾櫳晝閒。爐薰晝殘。午風搖曳屏山。露裙紅一班。
點絳唇
作者：劉壎（宋）

風捲遊雲，梨雲夢冷人何處。一溪煙雨。遮斷垂楊路。恨入琴心，能寫當時語。愁無緒。淚痕紅蠹。猶帶香如故。
浣溪沙
作者：劉壎（宋）

已斷因緣莫更尋。尋時煩惱不如心。從今休聽世間音。鸞夢漸隨秋水遠，鶴情甘伴野雲深。隔樓花月自陰陰。
菩薩蠻
作者：劉壎（宋）

長亭望斷來時路。樓臺杳靄迷花霧。山雨隔窗聲。思君魂夢驚。淚痕侵褥錦。閒卻鴛鴦枕。有淚不須垂。金鞍明月歸。
菩薩蠻
作者：劉壎（宋）

故園青草依然綠。故宮廢址空喬木。狐兔穴巖城。悠悠萬感生。胡笳吹漢月。北語南人說。紅紫鬧東風。湖山一夢中。
謁金門
作者：劉壎（宋）

雲薄薄。人靜黃梅院落。細數花期並柳約。新愁沾一握。夢醒從前多錯。寄恨畫簷靈鵲。明月欲西天寂寞。魂銷連曉角。
謁金門
作者：劉壎（宋）

花霧暖。紅逗海棠開半。氈坐談經春四換。今朝官正滿。好上鰲坡虎觀。好近御屏香案。休笑吾儂行色緩。待君來作伴。
謁金門
作者：劉壎（宋）

眉月小。紅燭畫樓歌繞。唱到劉郎頻笑道。古詞今恰好。深夜銀屏香嫋。明日雕鞍塵杳。一餉春風容易曉。三生思不了。
謁金門
作者：劉壎（宋）

春正媚。閒步武陵源裡。千樹霞蒸紅散綺。一枝高插髻。飛過洞庭煙水。酩酊莫教花墜。鉛鼎溫溫神謁帝。何曾真是醉。
清平樂
作者：劉壎（宋）

鏗金戛玉。彈就神仙曲。鐵撥鵾弦清更熟。新腔渾勝俗。教坊盡道名師。聲華都處俱知。指日內前宣喚，雲韶獨步丹墀。
太常引
作者：劉壎（宋）

甘棠春色滿南豐。春好處、在黌宮。宮柳映牆紅。對牆柳、常思耐翁。文章太守，詞華哲匠，人與易居東。攀戀計無從。判行省、重臨舊封。
柳梢青
作者：劉壎（宋）

青鳥西沈，綵鸞北去，月冷河橋。夢事荒涼，垂楊暗老，幾度魂銷。雲邊音信迢迢。把楚些、憑誰為招。萬疊清愁，西風橫笛，吹落寒潮。
戀繡衾
作者：劉壎（宋）

輕風吹霧月滿廊。芙蕖香、飄入隔窗。記舊月、閒庭院，擘碎紅、蒙冪曉妝。如今兩鬢秋悽惻，負凌波、萬頃淒涼。花若惜、劉郎老，倩藕絲、牽住夕陽。
臨江仙
作者：劉壎（宋）

朔雪驅將殘臘去，東風放出新晴。繡衣瑞彩照巖城。江天收宿靄，湖水動春聲。要淨狐嗥並鱔舞，未煩鶴怨猿驚。元龍老氣正崢嶸。毫端膚寸潤，野燒綠痕生。
洞仙歌
作者：劉壎（宋）

津亭折柳，正秋光如畫。繞路黃花擁朝馬。嘆市槐景淡，池藻波寒，分明是、三載春風難捨。軍峰天際碧，雲隔空同，無奈相思月明夜。薇藥早催人，應占先春，休如我、醉臥水邊林下。待來歲、今時慶除書，繡錦映宮花，玉京隨駕。
西湖明月引・江城梅花引
作者：劉壎（宋）

江村煙雨暗蕭蕭。漲寒潮。送春橈。目斷京塵，何日聽鸞簫。金雀觚稜千里外，指天際，碧雲深，魂欲飄。薰爐炷愁煙盡銷。酒孤斟、誰與招。滿懷情思，任吟箋、賦筆難描。惆悵山風、吹夢老秋宵。綠漾湖心波影闊，終待到，借垂楊、月半橋。
意難忘
作者：劉壎（宋）

汀柳初黃。送流車出陌，別酒浮觴。亂山迷去路，空閣帶餘香。人漸遠，意淒涼。更暮雨淋浪。悔不辦，窄衫細馬，兩兩交相。春梁語燕猶雙。嘆曉窗新月，獨照劉郎。寄箋頻誤約，臨鏡想慵妝。知幾夢，惱愁腸。任更駐何妨。但只憐，綠陰匝匝，過了韶光。
六麼令
作者：劉壎（宋）

曉來寒角，吹起愁相觸。亂雲黯淡江渚，疏柳雙鴉宿。錦瑟銀屏何處，花霧翻香曲。柔紅嬌綠。魂消往夢，羞向孤梅說幽獨。燕支曾印素袂，絳豔收殘馥。頻問訊，道新來悶損纖腰束。多謝芳心惓戀，羅結文鴛蹴。前歡誰卜。雲箋封蠟，就寄相思恨盈匊。
滿庭芳
作者：劉壎（宋）

簾卷疏櫺，樓平危堞，幾回筍玉憑闌。覓花呼酒，更共理哀彈。暖日柔風好景，行雲繞、鶯燕翩翻。誰知道，冶遊重到，已付解連環。乘雲，行處去，花深隔院，應恨春閒。但紫騮嘶度，時望重關。長恨江樓柳老，女郎腰、又負眠三。東城路，一回一感，愁見月兒彎。
天香
作者：劉壎（宋）

雨秀風明，煙柔霧滑，魏家初試嬌紫。翠羽低雲，檀心暈粉，獨冠洛京新譜。沈香醉墨，曾賦與、昭陽仙侶。塵世幾經朝暮，花神豈知今古。愁聽流鶯自語，嘆唐宮、草青如許。空有天邊浩月，見霓裳舞。更後百年人換，又誰記、今番看花處。流水夕陽，斷魂鐘鼓。
燭影搖紅
作者：劉壎（宋）

院落黃昏，殘霞收盡廉纖雨。天香富貴洛陽城，巧費春工作。自笑平生吟苦。寫不盡、此花風度。玉堂銀燭，翠幄畫闌，萬紅爭妒。那更深宵，寒光幻出清都府。嫦娥跨影下人間，來按紅鸞舞。連夜杯行休駐。生怕化、彩雲飛去。酒闌人靜，月淡塵清，曉風輕露。
長相思
作者：劉壎（宋）

霧隔平林，風欺敗褐，十分秋滿黃華。荒庭人靜，聲慘寒蛩，驚回羈思如麻。庾信多愁，有中宵清夢，迢遞還家。楚水繞天涯。黯消魂、幾度棲鴉。對綠橘黃橙，故園在唸，悵望歸路猶賒。此情吟不盡，被西風、吹入胡笳。目極黃雲，飛渡處、臨流自嗟。又斜陽，徵鴻影斷，夜來空信燈花。
選冠子
作者：劉壎（宋）

暝靄迷紅，水天籠曉，帆去野潮聲急。離鸞獨倚，巧燕雙飛，忍向東風飄拆。塵銷紫曲闌干，箏雁成聲，頓成孤臆。嘆舟回人遠，鈿花薌澤，悄無痕跡。憔悴損，俊賞杜郎，多情荀令，欲寫別愁無力。閩星南轉，江月西沈，空擬夢來今夕。古驛荒村，誰憐膩粉風侵，松蟬雲溼。但斷魂煙浪，痴看橋西落日。
惜餘春慢・選冠子
作者：劉壎（宋）

玉勒絲鞭，彩旗紅索，總向愁中休了。偏憐景媚，為甚愁濃，都為雨多晴少。桃杏開到梨花，紅印香印，綠平幽沼。也無饒、紅藥殿春，更作薄寒清峭。塵夢裡、暗換年華，東風能幾，又把一番春老。鶯花過眼，蠶麥當頭，朝日濃陰籠曉。休恨煙林杜鵑，只恨啼鳩，呼雲聲杳。到如今，暖靄烘晴，滿地綠陰芳草。
買陂塘・摸魚兒
作者：劉壎（宋）

暮雲沈、悽悽花陌，荒苔青潤鴛甃。嬌紅一捻不勝春，苦雨酸雨僝僽。從別後。但暗憶娉婷，幾把垂楊蹂。香銷韓袖。念鶯燕悲吟，鳳鸞仙去，空負摘花手。銅鋪掩，窺見文窗依舊。箏琶塵暗弦縐。欲圓春夢今猶未，怪得西飛太驟。凝佇久。擬待倩、鴻都羽客尋仙偶。青衫溼透。嘆玉骨沈埋，芳魂縹緲，何處酹尊酒。
買陂塘・摸魚兒
作者：劉壎（宋）

倚樓西、西風驚鬢，吹回塵思蕭瑟。碧桃花下驂鸞夢，十載雨沈雲隔。空自憶。漫紅蠟香箋，難寫舊悽惻。煙村水國。欲閒卻琴心，蠹殘篋面，老盡看花客。河橋側。曾試雕鞍玉勒。如今已忘南北。人間縱有垂楊在，欲挽一絲無力。君莫拍。渾不似、年時愛聽酒邊笛。湘簾巷陌。但斜照斷煙，淡螢衰草，零落舊春色。
賀新郎
作者：劉壎（宋）

辦著春遊費。奈狂風吹寒，禁定滿城花事。天暝雲深時度雨。院落秦箏未試。倩誰趲、杏嬌桃媚。韶色三停今過一，只淡黃楊柳裝愁思。芳徑滑，繡窗閉。玉爐悶炷香溫被。憶去年、匆匆勝賞，夢沈煙水。遙望鞦韆新彩索，難把舊痕重系。待暖入、香紅十里。別擁雙鸞迎素月，教明年、不恨今憔悴。鶯共燕，汝知未。
賀新郎
作者：劉壎（宋）

莫笑劉郎老。老劉郎平生，不是山林懷抱。夢裡風雲翻海嶽，覺後狂歌墜帽。嘆幾度、荒雞誤曉。天際晴雲開五色，縱今年、意氣猶年少。機事遠，有時到。凱歌檄筆憑誰道。對村中、一溪流水，半林斜照。賴有可人堪話舊，時共掀髯絕倒。也來問、袞衣茸帽。聊且問天佔百歲，看乾坤、此事如何了。腸斷處，春城早。
賀新郎
作者：劉壎（宋）

醉裡江南路。問梅花、經年冷落，幾番煙雨。玉骨冰肌終是別，猶帶孤山瑞露。想蘊藉、和羹風度。萬紫千紅羨妒早，羨仙標、豈比人間侶。聊玩弄，六花舞。雲寒木落山城暮。忽飄來、暗香萬斛，春浮江浦。茅舍竹籬詞客老，擬傍東風千樹。看好月、亭亭當午。流水村中清淺處，稱橫斜疏影相容與。時索笑，想應許。
好事近
作者：蔡伸（宋）

十幅健帆風，天意巧催行客。極目五湖雲浪，泛滿空秋色。玉人應怪誤佳期，凝恨正脈脈。錦鱗為傳尺素，報蘭舟訊息。
卜算子
作者：蔡伸（宋）

風雨送春歸，寂寞花空委。枝上紅稀地上多，萬點隨流水。翠黛斂春愁，照影臨清泚。應念韶華惜蕣顏，灑遍胭脂淚。
卜算子
作者：蔡伸（宋）

小閣枕清流，一霎蓮塘雨。風遞幽香入檻來，枕簟全無暑。遐想似花人，閱歲音塵阻。物是人非空斷腸，夢入芳洲路。
卜算子
作者：蔡伸（宋）

玉斧斫冰輪，中有乘鸞女。鬢亂釵橫襟袖涼，只恐輕飛舉。青冥縹緲間，自有吹簫侶。不向巫山十二峰，朝暮為雲雨。
卜算子
作者：蔡伸（宋）

前度月圓時，月下相攜手。今夜天邊月又圓，夜色如清晝。風月渾依舊。水館空回首。明夜歸來試問伊，曾解思量否。
卜算子
作者：蔡伸（宋）

重重雪外山，渺渺煙中路。路轉山橫無盡愁，正是分攜處。望極錦中書，腸斷魚中素。錦素沈沈兩未期，魚雁空相誤。
卜算子
作者：蔡伸（宋）

春事付鶯花，曾是鶯花主。醉拍春衫金縷衣，只向花間住。密意君聽取。莫逐風來去。若是真心待于飛，雲裡千條路。
小重山
作者：蔡伸（宋）

樓外江山展翠屏。沈沈虹影畔，彩舟橫。一尊別酒為君傾。留不住，風色太無情。斜日半山明。畫欄重倚處，獨銷凝。片帆回首在青冥。人不見，千里暮雲平。
小重山
作者：蔡伸（宋）

澹澹秋容煙水寒。樓高畫質夜永，倚闌干。玉人不見坐長嘆。簫聲遠，明月滿空山。遐想綠雲鬟。青冥風露冷，獨乘鸞。別時容易見時難。憑孤枕，聊復夢蟬娟。
小重山
作者：蔡伸（宋）

流水桃花小洞天。壺中春不老，勝塵寰。霞衣鶴氅並桃冠。新裝好，風韻愈飄然。功行滿三千。嬰兒並奼女，煉成丹。劉郎曾約共昇仙。十個月，養個小金壇。
小重山
作者：蔡伸（宋）

樓上風高翠袖寒。碧雲籠淡日，照闌干。綠楊芳草恨綿綿。長亭路，何處認徵鞍。曉鏡懶重看。鬢雲堆鳳髻，任闌珊。鸞衾鴛枕小屏山。人如玉，忍負一春閒。
踏莎行
作者：蔡伸（宋）

佩解江皋，魂消南浦。人生惟有別離苦。別時容易見時難，算來卻是無情語。百計留君，留君不住。留君不住君須去。望君頻問夢中來，免教腸斷巫山雨。
踏莎行
作者：蔡伸（宋）

如是我聞，金仙出世。一超直入如來地。慈悲方便濟群生，端嚴妙相誰能比。四眾歸依，悉皆歡喜。有情同赴龍華會。無憂帳裡結良緣，麼訶修哩修修哩。
踏莎行
作者：蔡伸（宋）

客裡光陰，傷離情味。玉觴未舉心先醉。臨岐莫怪苦留連，檣烏轉處人千里。恨寫新聲，雲箋密寄。短封難盡心中事。憑君看取紙痕斑，分明總是離人淚。
踏莎行
作者：蔡伸（宋）

落日歸雲，寒空斷雁。吳波淺淡山平遠。丹青寫出在霜縑，佳人特地栽團扇。漁艇孤煙，酒旗幽院。些兒景趣君休羨。五湖歸去共扁舟，何如早早酬深願。
踏莎行
作者：蔡伸（宋）

水滿青錢，煙滋翠葆。殘英滿地無人掃。先來羈思亂如雲，無端更被春酲惱。疊疊遙山，綿綿遠道。憑闌滿目唯芳草。莫驚青鬢點秋霜，盧郎已分愁中老。
踏莎行
作者：蔡伸（宋）

玉質孤高，天姿明慧。了無一點塵凡氣。白蓮空殿鎖幽芳，亭亭獨佔秋光裡。一切見聞，不可思議。我今有分親瞻禮。願垂方便濟眾生，他時同赴龍華會。
定風波
作者：蔡伸（宋）

一曲驪歌酒一鍾。可憐分袂太匆匆。百計留君留不住。□去。滿川煙暝滿帆風。目斷魂銷人不見。但見。青山隱隱水浮空。擬把一襟相憶淚。試□。雲箋密灑付飛鴻。
定風波
作者：蔡伸（宋）

老去情鍾不自持。篸花酌酒送春歸。玉貌冰姿人窈窕。一笑。清狂豈減少年時。欲上香車俱脈脈，半簾花影月平西。待得酒醒人已去。凝佇。斷雲殘雨盡堪悲。
點絳唇
作者：蔡伸（宋）

水繞孤城，亂山深鎖橫江路。帆歸別浦。苒苒蘭皋暮。人在天涯，雁背南雲去。空凝佇。鳳樓何處。煙靄迷津渡。
點絳唇
作者：蔡伸（宋）

香雪飄零，暖風著柳籠絲雨。惱人情緒。春事還如許。寶勒朱輪，共結尋芳侶。東郊路。亂紅深處。醉拍黃金縷。
點絳唇
作者：蔡伸（宋）

背壁燈殘，臥聽簷雨難成寐。井梧飄墜。歷歷蛩聲細。數盡更籌。滴盡羅巾淚。如何睡。甫能得睡。夢到相思地。
點絳唇
作者：蔡伸（宋）

月缺花殘，世間樂事難雙美。夜來相對。把酒彈輕淚。一點情鍾，銷盡英雄氣。樊籠外。五湖煙水。好作扁舟計。
點絳唇
作者：蔡伸（宋）

玉筍持杯，斂紅顰翠歌金縷。彩鴛戢羽。未免群雞妒。我為情多，愁聽多情語。君休訴。兩心堅固。雲裡千條路。
點絳唇
作者：蔡伸（宋）

人面桃花，去年今日津亭見。瑤琴錦薦。一弄清商怨。金日重來，不見如花面。空腸斷。亂紅千片。流水天涯遠。
點絳唇
作者：蔡伸（宋）

梅雨初晴，畫欄開遍忘憂草。蘭堂清窈。高柳新蟬噪。枕上芙蓉，如夢還驚覺。勻妝了。揹人微笑。風入玲瓏罩。
點絳唇
作者：蔡伸（宋）

帳外華燈，翠屏花影參差滿。錦衣香暖。苦恨春宵短。畫角聲中，雲雨還輕散。河橋畔。月華如練。回首成腸斷。
點絳唇
作者：蔡伸（宋）

綠萼冰花，數枝清影橫疏牖。玉肌清瘦。夜久輕寒透。忍使孤芳，攀折他人手。人歸後。斷腸回首。只有香盈袖。
點絳唇
作者：蔡伸（宋）

解紱朝天，滿城桃李繁陰市。彩舟難駐。忍聽驪歌舉。協贊中興，聖意方傾注。從今去。五雲深處。穩步沙堤路。
點絳唇
作者：蔡伸（宋）

雲雨匆匆，洞房當日曾相遇。暫來還去。無計留春住。寶瑟重調，靜聽鶯弦語。休輕負。綺窗朱戶。好做風光主。
昭君怨
作者：蔡伸（宋）

一曲雲和松響。多少離愁心上。寂寞掩屏帷。淚沾衣。最是銷魂處。夜夜綺窗風雨。風雨伴愁眠。夜如年。
醉落魄・一斛珠
作者：蔡伸（宋）

波紋如縠。池塘雨後添新綠。海棠初綻紅生肉。雙燕歸來，還認舊巢宿。凝情憑暖闌干曲。新愁無限傷心目。誰人月下吹橫玉。驚起鴛鴦，飛去自相逐。
醉落魄・一斛珠
作者：蔡伸（宋）

霜華搖落。亭亭皓月侵朱箔。夢迴敧枕聽殘角。一片寒聲，風送入寥廓。眼前風月都如昨。獨眠無奈情懷惡。憑肩攜手于飛約。料想人人，終是賦情薄。
醉落魄・一斛珠
作者：蔡伸（宋）

明眸秀色。雙蛾巧畫春山碧。盈盈標韻傾瑤席。一見尊前，宛是舊相識。深期密語雖端的。良宵無奈成輕擲。忍教只恁空相憶。得入手來，無限好則劇。
醉落魄・一斛珠
作者：蔡伸（宋）

陽關聲咽。清歌響斷雲屏隔。溪山依舊連空碧。昨日主人，今日是行客。綠窗朱戶應如昔。回頭往事成陳跡。後期總便無端的。月下風前，應也解相憶。
極相思
作者：蔡伸（宋）

碧簷鳴玉玎璫。金鎖小蘭房。樓高夜永，飛霜滿院，璧月沈缸。雲雨不成巫峽夢，望仙鄉、煙水茫茫。風前月底，登高念遠，無限淒涼。
極相思
作者：蔡伸（宋）

相思情味堪傷。誰與話衷腸。明朝見也，桃花人面，碧蘚迴廊。別後相逢唯有夢，夢迴時、展轉思量。不如早睡，今宵魂夢，先到伊行。
玉樓春
作者：蔡伸（宋）

碧桃溪上藍橋路。寂寞朱門閒院宇。粉牆疏竹弄清蟾，玉砌紅蕉宜夜雨。箇中人是吹簫侶。花底深盟曾共語。人生樂在兩知心，此意此生君記取。
玉樓春
作者：蔡伸（宋）

星河風露經年別。月照離亭花似雪。寶釵鸞鏡會重逢，花裡同眠今夜月。月華依舊當時節。細把離腸和淚說。人生只合鎮長圓，休似月圓圓又缺。
長相思
作者：蔡伸（宋）

我心堅。你心堅。各自心堅石也穿。誰言相見難。小窗前。月嬋娟。玉困花柔並枕眠。今宵人月圓。
長相思
作者：蔡伸（宋）

錦衾香。玉枕雙。昨夜深深小洞房。回頭已斷腸。背蘭缸。夢仙鄉。風撼梧桐雨灑窗。今宵好夜長。
長相思
作者：蔡伸（宋）

村姑兒。紅袖衣。初發黃梅插稻時。雙雙女伴隨。長歌詩。短歌詩。歌裡真情恨別離。休言伊不知。
西地錦
作者：蔡伸（宋）

寂寞悲秋懷抱。掩重門悄悄。清風皓月，朱闌畫閣，雙鴛池沼。不忍今宵重到。惹離愁多少。蓬山路杳，藍橋信阻，黃花空老。
歸田樂
作者：蔡伸（宋）

風生蘋末蓮香細。新浴晚涼天氣。猶自倚朱闌，波面雙雙彩鴛戲。鸞釵委墜雲堆髻。誰會此時情意。冰簟玉琴橫，還是月明人千里。
七娘子
作者：蔡伸（宋）

天涯觸目傷離緒。登臨況值秋光暮。手拈黃花，憑誰分付。雍雍雁落蒹葭浦。憑高目斷桃溪路。屏山樓外青無數。綠水紅橋，鎖窗朱戶。如今總是銷魂處。
感皇恩
作者：蔡伸（宋）

酒暈襯橫波，玉肌香透。輕嫋腰肢妒垂柳。臂寬金釧，且是不幹春瘦。拈金雙合字，無心繡。鬒雲半墮，金釵欲溜。羅袂殘香忍重嗅。渡江桃葉，腸斷為誰招手。倚闌凝望久，眉空鬥。
感皇恩
作者：蔡伸（宋）

膏雨曉來晴，海棠紅透。碧草池塘嫋金柳。王孫何在，不念玉容消瘦。日長深院靜，簾垂繡。璨枕墮釵，粉痕輕溜。玉鼎龍涎記同嗅。鈿箏重理，心事謾憑纖手。素弦彈不盡，眉峰鬥。
減字木蘭花
作者：蔡伸（宋）

彤庭龍尾。禮備天顏知有喜。九奏初傳。耳冷人間十七年。盈成持守。仁德如春漸九有。三輔名州。好整笙歌結勝遊。
減字木蘭花
作者：蔡伸（宋）

船回沙尾。幾誤紅窗聽鵲喜。尺素空傳。轉首相逢又隔年。寒燈獨守。玉筍持杯寧復有。秀水南州。徒使幽人作夢遊。
減字木蘭花
作者：蔡伸（宋）

多情多病。玉貌疲來愁覽鏡。門掩東風。零落桃花滿地紅。重簾不卷。愁睹杏梁雙語燕。強拂瑤琴。一曲幽蘭淚滿襟。
減字木蘭花
作者：蔡伸（宋）

金風玉露。喜鵲橋成牛女渡。天宇沈沈。一夕佳期兩意深。瓊簽報曙。忍使飆輪容易去。明日如今。想見君心似我心。
減字木蘭花
作者：蔡伸（宋）

錦屏人醉。玉暖香融春有味。今日蘭舟。魂夢還隨綠水流。高城望斷。無奈城中人不見。斜倚妝樓。恨入眉峰兩點愁。
漁家傲
作者：蔡伸（宋）

煙鎖池塘秋欲暮。細細前香，直到雙棲處。並枕東窗聽夜雨。偎金縷。雲深不見來時路。曉色朦朧人去住。香覆重簾，密密聞私語。日斷征帆歸別浦。空凝佇。苔痕綠印金蓮步。
西樓子・相見歡
作者：蔡伸（宋）

樓前流水悠悠。駐行舟。滿目寒雲衰草、使人愁。多少恨，多少淚，謾遲留。何似驀然拚捨、去來休。
西樓子・相見歡
作者：蔡伸（宋）

紅靴玉帶葳蕤。翠綃衣。並轡垂鞭妝影、照清溪。長亭路。停騎處。晚涼時。空有許多明月、伴雙棲。
御街行
作者：蔡伸（宋）

東君不鎖尋芳路。曾是鶯花主。有情風月可憐宵，猶記綠窗朱戶。十年空想，春風面杳，無計憑鱗羽。淒涼懷抱今如許。天與重相遇。不應還向楚峰前，朝暮為云為雨。算來各把，平生分付，也不是、惡著處。
上陽春・驀山溪
作者：蔡伸（宋）

好在章臺楊柳。不禁春瘦。淡煙微雨麴塵絲，鎖一點、眉頭皺。憶自灞陵別後。青青依舊。萬絲千縷太多情，忍攀折、行人手。
臨江仙
作者：蔡伸（宋）

繁杏枝頭蜂蝶亂，香風闔坐微聞。靚妝濃豔任東君。無情風雨，春事已平分。珍重主人留客意，夜闌秉燭開尊。何須歌韻遏行雲。羽觴交勸，揮麈細論文。
臨江仙
作者：蔡伸（宋）

昨夜中秋今夕望，十分桂影團圓。玉人相對綠尊前。素娥有恨，應是妒蟬娟。人靜小庭風露冷，歌聲特地清圓。醉紅醺臉髻鬟偏。翠裙輕皺，端的為留仙。
臨江仙
作者：蔡伸（宋）

簾幕深深清晝永，玉人不耐春寒。鏤牙棋子縷金圓。象盤雅戲，相對小窗前。隔打直行尖曲路，教人費盡機關。局中勝負定誰偏。饒伊使幸，畢竟我贏先。
臨江仙
作者：蔡伸（宋）

仙品不同桃李豔，移來月窟雲鄉。幽姿綽約道家妝。綠雲堆髻，嬌額半塗黃。可但乍涼風月下，饒伊獨佔秋光。雨中別有惱人香。錯教蕭史，腸斷憶巫陽。
臨江仙
作者：蔡伸（宋）

琪樹鸞棲花露重，依稀蘭洞風光。玉人相對自生涼。翠鬟瓊佩，綽約蕊珠妝。寶瑟聲沈清夢覺，夜闌明月幽窗。可堪襟袂惹餘香。斷雲殘雨，何處認高唐。
臨江仙
作者：蔡伸（宋）

記得南樓三五夜，曾聽鳳管昭華。曾前此際重興嗟。素娥端有恨，煙靄等閒遮。珍重主人留客意，厭厭緩引流霞。夜間銀漢淡天涯。亭亭丹桂現，耿耿玉繩斜。
臨江仙
作者：蔡伸（宋）

青潤奇峰名韞玉，溫其質並瓊瑤。中分瀑布瀉雲濤。雙巒呈翠色，氣象兩相高。珍重幽人誠好事，綠窗聊助風騷。寄言俗客莫相嘲。物輕人意重，千里贈鵝毛。
鷓鴣天
作者：蔡伸（宋）

脈脈柔情不自持。淺顰輕笑百般宜。尊前唱歇黃金縷，一點春愁入翠眉。流蕙盼，捧瑤卮。借君歌扇寫新詩。浮花謾說驚郎目，不似東風第一枝。
惜奴嬌
作者：蔡伸（宋）

隔闊多時，算彼此、難存濟。咫尺地、千山萬水。眼眼相看，要說話、都無計。只是。唱曲兒、詞中認意。雪意垂垂，更刮地、寒風起。怎禁這幾夜意。未散痴心，便指望、長偎倚。只替。那火桶兒、與奴暖被。
行香子
作者：蔡伸（宋）

珠露初零。天宇澄明。正閒階、皎月亭亭。更闌人靜，煙斂風清。更井邊桐，一葉葉，做秋聲。斗帳鸞屏。翠被華茵。夢迴時、酒力初醒。綠雲堆枕，紅玉生春。且打疊起，龍牙簟，竹夫人。
一翦梅
作者：蔡伸（宋）

堆枕烏雲墮翠翹。午夢驚回，滿眼春嬌。嬛嬛一嫋楚宮腰。那更春來，玉減香消。柳下朱門傍小橋。幾度紅窗，誤認鳴鑣。斷腸風月可憐宵。忍使懨懨，兩處無聊。
一翦梅
作者：蔡伸（宋）

高宴華堂夜向闌。急管飛霜，羯鼓聲乾。仙人掌上水晶盤。回按凌波，舞袖弓彎。曲罷凝嬌整翠鬟。玉筍持杯，巧笑嫣然。為君一醉倒金船。只恐醒來，人隔雲山。
一翦梅
作者：蔡伸（宋）

夜永虛堂燭影寒。斗轉春來，又是明年。異鄉懷抱只悽然。尊酒相逢且自寬。天際孤雲雲外山。夢繞觚稜，日下長安。功名已覺負初心，羞對菱花，綠鬢成斑。
六麼令
作者：蔡伸（宋）

梅英飄雪，弱柳弄新綠。泠泠畫橋流水，風靜波如縠。長記扁舟共載，偶近旗亭宿。渺雲橫玉。鴛鴦枕上，聽徹新翻數般曲。此際魂清夢冷，繡被香芬馥。因念多感情懷，觸處傷心目。自是今宵獨寐，怎不添愁蹙。如今心足。風前月下，賴有斯人慰幽獨。
鎮西・小鎮西犯
作者：蔡伸（宋）

秋風吹暗雨，重衾寒透。傷心聽、曉鍾殘漏。凝情久。記紅窗夜雪，促膝圍爐，交杯勸酒。如今頓孤歡偶。念別後。菱花清鏡裡。眉峰暗鬥。想標容、怎禁銷瘦。忍回首。但云箋妙墨，鴛錦啼妝，依然似舊。臨風淚沾襟袖。
看花回
作者：蔡伸（宋）

夜久涼生，庭院漏聲頻促。念昔勝遊舊地，對畫閣層巒，雨餘煙簇。新詩暗藏小字，霜刀刊翠竹。攜素手、細繞回塘，芰荷香裡彩鴛宿。別後想、香銷膩玉。帶圍減、釧寬金粟。雖有鱗鴻錦素，柰事與心違，佳期難卜。擬解愁腸萬結，唯憑尊酒綠。望天涯斷魂處，醉拍闌干曲。
訴衷情
作者：蔡伸（宋）

亭亭秋水玉芙蓉。天際水浮空。碧雲望中空暮，人在廣寒宮。雙縷枕，曲屏風。小房櫳。可憐今夜，明月清風，無計君同。
浪淘沙
作者：蔡伸（宋）

樓下水潺湲。樓外屏山。淡煙籠月晚涼天。曾共玉人攜素手，同倚闌干。雲散夢難圓。幽恨綿綿。舊遊重到忍重看。負你一生多少淚，月下花前。
如夢令
作者：蔡伸（宋）

人靜重門深亞。朱閣畫簾高掛。人與月俱圓，月色波光相射。瀟灑。瀟灑。人月長長今夜。
如夢令
作者：蔡伸（宋）

今夜行雲何處。還是月華當午。倚遍曲闌橋，望斷錦屏歸路。空去。空去。夢到綠窗朱戶。
愁倚闌・春光好
作者：蔡伸（宋）

傷春晚，送春歸。步云溪。綠葉同心雙小字，記曾題。樓外紅日平西。長亭路、菸草萋萋。雲雨不成新夢後，倚闌時。
愁倚闌・春光好
作者：蔡伸（宋）

天如水，月如鉤。正新秋。月影參差人窈窕，小紅樓。如今往事悠悠。樓前水、腸斷東流。舊物忍看金約腕，玉搔頭。
愁倚闌・春光好
作者：蔡伸（宋）

一番雨，一番涼。夜初長。滿院蛩吟人不寢，月侵廊。木犀微綻幽芳。西風透、窈窕紅窗。恰似個人鴛被裡，玉肌香。
望江南・憶江南
作者：蔡伸（宋）

花落盡，寂寞委殘紅。蝶帳夢迴空曉月，鳳樓人去謾東風。春事已成空。閒佇立，□□水溶溶。雲鎖亂山橫慘淡，煙籠綠樹晚溟濛。卻在淚痕中。
春光好
作者：蔡伸（宋）

鸞屏掩，翠衾香。小蘭房。回首當時雲雨夢，兩難忘。如今水遠山長。憑鱗翼、難敘衷腸。況是教人無可恨，一味思量。
風流子
作者：蔡伸（宋）

韶華驚晼晚，青春老、倦客惜年芳。庭樾蔭濃，半藏鶯語，畹蘭花減，時有蜂忙。粉牆低，嫩嵐滋翠葆，零露溼殘妝。風暖晝長，柳綿吹盡，澹煙微雨，梅子初黃。洛浦音容遠，書空漫惆悵，往事悲涼。無奈錦鱗杳杳，不渡橫塘。念蝴蝶夢迴，子規聲裡，半窗斜月，一枕餘香。擬待自寬，除非鐵做心腸。
朝中措
作者：蔡伸（宋）

章臺楊柳月依依。飛絮送春歸。院宇日長人靜，園林綠暗紅稀。庭前花謝了，行雲散後，物是人非。唯有一襟清淚，憑闌灑遍殘枝。